จับให้ได้ ถ้านายแน่จริง (หนังสือ)

***จับให้ได้ ถ้านายแน่จริง*** หรือชื่อในประเทศไทย **แฟรงก์ อบาเนล ยอดนักตุ๋น** () เป็นหนังสือกึ่งอัตชีวประวัติเกี่ยวกับการกระทำผิดกฎหมายที่กล่าวกันว่ากระทำโดยแฟรงก์ แอเบ็กเนล จูเนียร์ อดีตนักต้มตุ๋นชาวอเมริกัน แอเบ็กเนลอ้างว่าในวัยหนุ่มเขาได้ขึ้นเงินเช็คที่ไม่มีเงิน 2.5 ล้านดอลลาร์สหรัฐขณะปลอมตัวเป็นนักบินแพนแอม แพทย์ ครู และทนายความ เป็นที่ยอมรับว่าหนังสือเล่มนี้ถูกแต่งเติมขึ้นบางส่วน และข้อเท็จจริงที่เป็นพื้นฐานของเหตุการณ์ที่ระบุในหนังสือก็ถูกตั้งคำถามเช่นกัน จับให้ได้ ถ้านายแน่จริง ซึ่งเขียนร่วมกันโดยแอเบ็กเนลและสแตน เรดดิง ถูกนำไปดัดแปลงเป็นภาพยนตร์ชื่อเดียวกันโดยสตีเวน สปีลเบิร์กใน ค.ศ. 2002 ในภาพยนตร์ แอเบ็กเนลรับบทโดยนักแสดง ลีโอนาร์โด ดิแคพรีโอ ในช่วงไม่กี่ปีที่ผ่านมา ความน่าเชื่อถือของการกล่าวอ้างเรื่องการต้มตุ๋นหลายเรื่องของแอเบ็กเนลอยู่ภายใต้การตรวจสอบอย่างละเอียด

## เนื้อเรื่อง
### สรุป
หนังสือเล่มนี้อิงจากพฤติกรรมการต้มตุ๋นที่แท้จริงของแฟรงก์ แอเบ็กเนลอย่างหลวม ๆ โดยเขียนในรูปแบบบุคคลที่หนึ่งและบรรยายถึงวิธีที่แอเบ็กเนลขึ้นเงินเช็คที่ไม่มีเงิน 2.5 ล้านดอลลาร์สหรัฐ เขาปลอมแปลงอาชีพต่าง ๆ เช่น อ้างว่าเป็นนักบินของแพนแอม แพทย์ ครู และทนายความ และเนื่องจากการปลอมแปลงเหล่านี้ทำให้เขาถูกไล่ล่าโดยตำรวจและ FBI อบาเนลถูกจับได้ในที่สุดโดยตำรวจแห่งชาติฝรั่งเศสขณะอาศัยอยู่ในฝรั่งเศส และรับโทษจำคุกประมาณห้าปี—หกเดือนในฝรั่งเศส หกเดือนในยุโรป,และสี่ปีในสหรัฐ หนังสือจบลงด้วยบทปัจฉิมลิขิตที่เล่าเรื่องราวการถูกจับกุมครั้งสุดท้ายและการกลับตัวของอบาเนล ซึ่งนำไปสู่การก่อตั้งบริษัทด้านความปลอดภัยของเขา

### รายละเอียด
พ่อแม่ขอแอเบ็กเนลค้นพบแผนการเล็ก ๆ น้อย ๆ ของเขา เขาทำกำไรอย่างไม่ยั้งคิดจากวงเงินสินเชื่อสำหรับงานซ่อมรถที่ไม่ได้ทำและชิ้นส่วนรถยนต์ที่ไม่ได้ขาย พ่อของเขาให้อภัย แต่แม่ส่งเขาไปโรงเรียนประจำสำหรับเด็กผู้ชาย

ในช่วงปิดภาคเรียน แฟรงก์รู้สึกเสียใจอย่างยิ่งเมื่อพ่อแม่ตัดสินใจหย่ากัน เขาหนีออกจากบ้านและเริ่มปลอมแปลงเช็ค เขามักถูกเข้าใจผิดว่าเป็นผู้ใหญ่ และใช้ประโยชน์จากสิ่งนี้โดยการปลอมตัวเป็นชายวัย 26 ปีในนิวยอร์ก

#### ปลอมตัวเป็นนักบิน
เมื่อเห็นนักบินยิ้มแย้มและพนักงานต้อนรับบนเครื่องบินสวย ๆ ออกจากโรงแรม แฟรงก์ก็เกิดแรงบันดาลใจและทำการค้นคว้าเกี่ยวกับวัฒนธรรมการทำงานของสายการบิน หลังจากนั้นไม่นาน เขาก็สามารถปลอมใบอนุญาตนักบินและโกหกจนเข้าไปในคลังสินค้าได้ เขาได้รับชุดเครื่องแบบที่ตัดเย็บอย่างดีซึ่งระบุว่าเขาเป็นนักบินผู้ช่วยของสายการบินพาณิชย์

แฟรงก์เริ่มแอบอ้างเป็นเดดเฮด (นักบินที่โดยสารในห้องนักบินเพื่อเดินทางไปยังจุดที่กำหนดไว้) ทำให้เขาหลอกล่อให้ได้เดินทางฟรีทางอากาศ เขาสำรวจเมืองต่าง ๆ ทั่วสหรัฐและรักษาระดับค่าใช้จ่ายของตนเองได้ด้วยการฉ้อโกงเช็คที่สร้างสรรค์ขึ้นเรื่อย ๆ

สถานการณ์ตึงเครียดครั้งหนึ่งเกิดขึ้นเมื่อเขาถูกนำตัวไปสอบปากคำด้วยเหตุผลที่ไม่ชัดเจน อย่างไรก็ดี ทุกคนที่เขาติดต่อด้วยโดยตรงเห็นเพียงนักบินที่มีเสน่ห์พร้อมใบอนุญาตที่ดูเหมือนจริงในสายตาที่มองอย่างรู้แจ้งของพวกเขา เขาจึงรับคำขอโทษสำหรับความไม่สะดวกนั้นไป (ดูเพิ่มเติมที่หัวข้อ "เหตุการณ์เฉียดฉิว" ด้านล่าง)

ในที่สุด แอเบ็กเนลย้ายไปแอตแลนตา เข้าไปอยู่ในอพาร์ตเมนต์ใหม่สำหรับ "คนโสดที่ชอบปาร์ตี้" ที่ชื่อว่า River Bend เขาเพลิดเพลินกับชีวิตของหนุ่มเพลย์บอยผู้ร่ำรวยและไม่ผูกมัด

#### ปลอมตัวเป็นแพทย์
เขาอ้างอย่างตามใจตัวเองว่าเป็นแพทย์ในใบสมัครเช่าอพาร์ตเมนต์ ใบสมัครระบุว่าเขาสำเร็จการศึกษาจากมหาวิทยาลัยฮาร์วาร์ด เมื่อมีโอกาสครั้งแรก เขาก็ปลอมแปลงใบรับรองแพทย์เพื่อเสริมการปลอมตัวของเขา

ในตอนแรก สมาชิกของชุมชนแพทย์ท้องถิ่นเคารพความต้องการที่จะไม่ทำงานของเขา แต่เมื่อตำแหน่งหัวหน้าโรงพยาบาลว่างลง พวกเขายืนยันว่าแฟรงก์เหมาะสมที่สุดสำหรับตำแหน่งชั่วคราว แฟรงก์ยอมรับงานอย่างไม่เต็มใจและคิดค้นกลเม็ดเพื่อปรับปรุงการแสดงของเขาไปพร้อม ๆ กัน เขาเริ่มมีความสัมพันธ์กับเบรนดา สตรอง แต่ความโรแมนติกนี้ถูกบดบังด้วยความกลัวว่า FBI อาจกำลังติดตามเขาอย่างใกล้ชิด

ในเหตุการณ์ที่น่าอับอายครั้งหนึ่ง เขาโล่งใจที่โศกนาฏกรรมถูกหลีกเลี่ยง (ไม่ใช่เพราะความช่วยเหลือจากเขา) หลังจากที่เขาไม่รู้ว่าคำว่า "blue baby" หมายถึงอะไร

#### ปลอมตัวเป็นทนายความ
หลังย้ายที่อยู่ใหม่อีกครั้ง แฟรงก์ก็อ้างว่าเป็นผู้สำเร็จการศึกษาจากโรงเรียนกฎหมายเบิร์กลีย์ เขาถูกขอร้องให้เข้ารับตำแหน่งที่ว่างอีกครั้งและมีการจัดการเงื่อนไขการจ้างงานให้เขา

ข้อกำหนดหนึ่งคือเขาต้องผ่านการสอบเนติบัณฑิตของรัฐ เขาพยายามสอบด้วยการผสมผสานระหว่างการศึกษาอย่างรวดเร็วและการใช้สามัญสำนึก เช่นเดียวกับการปฏิบัติที่เป็นมาตรฐาน ข้อสอบถูกส่งคืนหลังจากการพยายามสองครั้งแรกพร้อมกับคำตอบที่ผิดของเขาถูกทำเครื่องหมายไว้ ดังนั้น เขาสามารถสอบผ่านได้โดยไม่ต้องโกงในการพยายามครั้งที่สาม

ตลอดเวลาที่ผ่านมา เขาต้องเผชิญกับความลำบากจากการขาดความรู้เกี่ยวกับชีวิตในมหาวิทยาลัยที่ฮาร์วาร์ด เขาต้องบลัฟหรือเลี่ยงการสนทนากับศิษย์เก่าฮาร์วาร์ดตัวจริงที่เขาพบเจออยู่เสมอ

#### เหตุการณ์เฉียดฉิว
เมื่อแฟรงก์กลับมาสวมบทบาทนักบินอีกครั้ง เขาได้เกณฑ์ลูกเรือเครื่องบินปลอมของตัวเองที่โรงเรียนพนักงานต้อนรับบนเครื่องบินภายใต้ข้ออ้างของการว่าจ้างเพื่อถ่ายภาพโฆษณา เมื่อความมั่นใจของเขาเพิ่มขึ้น จำนวนเงินในเช็คปลอมของเขาก็เพิ่มขึ้นตามไปด้วย

ผู้ตรวจสอบมีโอกาสเผชิญหน้ากับแฟรงก์แบบไม่รู้ตัว เขาเปิดและปิดกระเป๋าสตางค์อย่างรวดเร็วราวกับแสดงใบรับรอง จากนั้นก็ทำตัวเหมือนเจ้าหน้าที่บังคับใช้กฎหมายคนหนึ่งจนกว่าจะสามารถออกไปได้อย่างไม่เป็นที่สังเกต

ในอีกเหตุการณ์หนึ่ง ตำรวจมีโอกาสจับกุมแฟรงก์ แต่ ขาดหลักฐานสำหรับอาชญากรรมที่เขาก่อขึ้น พวกเขาจึงตั้งข้อหาเร่ร่อนและลงบันทึกการจับกุมด้วยข้อหานั้นแทน

แฟรงก์ได้รับการประกันตัวอย่างรวดเร็วโดยนายประกันที่ใช้ชื่อว่า "Bail-Out" Bailey เจ้าหน้าที่ FBI โอไรลีย์มาถึงและพบว่าแฟรงก์หายไป เขาประเมินว่าเกิดอะไรขึ้นและตะโกนว่าเบลีย์ซึ่งได้รับเงินเป็นเช็ค เพิ่งกลายเป็นเหยื่อการฉ้อโกง แฟรงก์ได้ดำเนินการในภายหลังเพื่อให้แน่ใจว่าเบลีย์ได้รับเงินจริง

#### การถูกจับและชีวิตในเรือนจำ
ความกระหายการเดินทางของแฟรงก์ขยายไปสู่ขอบฟ้าสากล เขาปลอมแปลงหนังสือเดินทาง จากนั้นเดินทางไปทั่วยุโรป รวมถึงฝรั่งเศส เพื่อหลีกเลี่ยงการถูกจับกุม

อยู่มาวันหนึ่งขณะซื้อของชำ แฟรงก์พบว่าตัวเองถูกล้อมด้วยตำรวจแห่งชาติฝรั่งเศสซึ่งจ่อปืนมาที่เขา เขามีช่วงเวลาแห่งความกลัวตายอย่างแท้จริงเพราะคำสั่งยอมจำนนที่พวกเขากรีดร้องนั้นขัดแย้งกัน (เขาควรนอนลง คุกเข่า หรือยืนกอดหัว?) เขาอ้อนวอนไม่ให้พวกเขายิงและยอมให้จับกุม

เขาต้องโทษจำคุกเป็นเวลานานที่เรือนจำแปร์ปีญ็อง แทบจะเอาชีวิตไม่รอดจากสภาพความเป็นอยู่ที่ไม่ถูกสุขลักษณะ ผู้เยี่ยมเยียนที่เห็นอกเห็นใจเพียงคนเดียวคือเจ้าหน้าที่ประสานงานของสหรัฐซึ่งเสียใจที่ต้องแจ้งให้เขาทราบว่านี่เป็นเรื่องปกติสำหรับนักโทษ

หลังรับโทษจำคุกหกเดือนในเรือนจำแปร์ปิญ็อง แฟรงก์ก็ถูกย้ายไปสวีเดน เขาปิดปากเงียบในการสอบสวนทางกฎหมายบางอย่างจนกระทั่งเขารู้ว่าระบบของพวกเขายุติธรรมเพียงใด ด้วยความร่วมมือของเขา ทนายฝ่ายจำเลยจึงโต้แย้งข้อบกพร่องทางเทคนิคเกี่ยวกับข้อหาฉ้อโกงและทำให้เขาได้รับการลดโทษ เขาพบว่าระบบเรือนจำของสวีเดนมีความเป็นมิตรมากกว่ามาก

ความเป็นไปได้ที่แฟรงก์จะถูกส่งตัวไปยังประเทศอื่นที่มีระบบเรือนจำที่เข้มงวด เช่น อิตาลี ทำให้เขาได้รับความเห็นอกเห็นใจ หนึ่งในผู้มีอำนาจสูงกว่าจึงใช้เส้นสายเพื่อให้เขาถูกส่งตัวกลับไปยังสหรัฐเพื่อเขาจะได้อยู่ในประเทศบ้านเกิดอย่างน้อย

#### การหลบหนี
แฟรงก์ถูกส่งตัวกลับบ้านซึ่งเจ้าหน้าที่กำลังรอจับกุมเขาทันทีที่เขาลงจากเครื่องบิน แต่เขาหลบหนีโดยการคลายเกลียวโถส้วมของเครื่องบิน ทิ้งตัวลงไปใต้ท้องเครื่องบิน จากนั้นก็ทิ้งตัวลงสู่รันเวย์ และวิ่งหนีไป

หลังการจับกุมในภายหลัง เจ้าหน้าที่เรือนจำเริ่มสงสัยในท่าทีที่ไม่แสดงอารมณ์ของเขา ซึ่งผิดปกติสำหรับนักโทษใหม่ พวกเขาบอกเป็นนัยว่าเขาเป็นผู้ตรวจสอบนอกเครื่องแบบและควรยอมรับซะ แฟรงก์ก็โหมกระพือความเชื่อที่ผิดนั้น เขาใช้สิทธิการติดต่อภายนอกเพื่อโทรหาแฟนเก่าคนหนึ่งและชักชวนให้เธอเป็นผู้สมรู้ร่วมคิด ตามแผนแล้ว เธอโทรกลับจากตู้โทรศัพท์สาธารณะที่อยู่ติดกันสองตู้ โดยตู้หนึ่งเป็นตู้ที่ต้องโทรติดต่อเพื่อยืนยันตัวตน กลอุบายก็คือมีเรื่องผิดปกติอย่างยิ่งที่ต้องได้รับความสนใจจากแฟรงก์ทันที เจ้าหน้าที่สามารถตรวจสอบได้โดยโทรไปยังหมายเลขที่ให้ไว้เพื่อขออนุมัติที่เหมาะสม (ซึ่งจริง ๆ แล้วคือตู้โทรศัพท์อีกตู้) แฟรงก์จึงถูกปล่อยตัวออกไปและแฟนสาวก็ขับรถพาเขาหนีไปอย่างรวดเร็ว จากนั้นเขาก็หนีข้ามพรมแดนไปยังแคนาดาที่ซึ่งในที่สุดเขาก็ถูกจับกุมอีกครั้งโดยตำรวจม้าหลวงแคนาดา

#### การกลับตัว
ท้ายที่สุดแฟรงก์ก็ตัดสินใจเป็นพลเมืองที่ปฏิบัติตามกฎหมาย เขาหางานได้ไม่ยากและผู้จัดการก็มักต้องการเลื่อนตำแหน่งให้เขา อย่างไรก็ดี นายจ้างจะทำการตรวจสอบประวัติและไม่มีทางเลือกอื่นนอกจากต้องไล่เขาออกเพราะประวัติอาชญากรรมของเขา

เขาเปลี่ยนชีวิตด้วยการเสนอบริการของเขา (ฟรีในตอนแรก) ในฐานะที่ปรึกษาด้านความปลอดภัยในการบรรยายพิเศษ เขาพูดคุยกับบุคลากรธนาคาร โดยเปิดเผยวิธีการปลอมแปลงและวิธีการตรวจจับอย่างครบถ้วน เขาก่อตั้งบริษัทที่มีชื่อเสียงตั้งแต่นั้นเป็นต้นมา

## ความน่าเชื่อถือ

หนังสือเล่มนี้มีคำนำที่ระบุว่า: "หนังสือเล่มนี้อ้างอิงจากการกระทำจริงในชีวิตของแฟรงก์ แอเบ็กเนล เพื่อปกป้องสิทธิของผู้ที่เคยมีเส้นทางชีวิตมาบรรจบกับผู้เขียน ตัวละครทั้งหมดและเหตุการณ์บางส่วนจึงถูกปรับเปลี่ยน และชื่อ วันที่ และสถานที่ทั้งหมดได้ถูกเปลี่ยนแปลงไป" เป็นที่ทราบกันดีว่าตัวละครเจ้าหน้าที่ FBI โอ'ไรลีย์ อ้างอิงจากโจเซฟ เชีย ผู้ที่ต่อมาอาบาเนลได้สร้างมิตรภาพตลอดชีวิตด้วย

หลังจากที่แอเบ็กเนลกล่าวในงานสัมมนาเมื่อ ค.ศ. 1978 สองปีก่อนที่หนังสือจะตีพิมพ์ นักข่าวจากหนังสือพิมพ์ *San Francisco Chronicle* ได้โทรศัพท์ไปยังสถาบันหลายแห่งที่แอเบ็กเนลกล่าวถึงเพื่อยืนยันคำกล่าวอ้างของเขา แต่ไม่พบหลักฐานใด ๆ แอเบ็กเนลตอบว่าเขาไม่คิดว่าจะมีใครยืนยันเรื่องราวเหล่านั้นได้เพราะความอับอายและต่อมาเขากล่าวว่าเขาได้เปลี่ยนชื่อไปแล้ว

ใน ค.ศ. 2002 แอเบ็กเนลกล่าวถึงประเด็นเรื่องความจริงของหนังสือ โดยมีแถลงการณ์ที่โพสต์บนเว็บไซต์บริษัทของเขา ซึ่งระบุว่า (บางส่วน): "ผมให้สัมภาษณ์กับผู้เขียนร่วมเพียงประมาณสี่ครั้ง ผมเชื่อว่าเขาทำได้ดีมากในการเล่าเรื่อง แต่เขาก็ได้ใส่ความเป็นละครและพูดเกินจริงในบางส่วน [ของมัน] นั่นเป็นรูปแบบการเขียนของเขาและเป็นสิ่งที่บรรณาธิการต้องการ เขาย้ำเตือนผมเสมอว่าเขากำลังเล่าเรื่อง ไม่ใช่การเขียนชีวประวัติของผม" โดยเฉพาะอย่างยิ่งเขากล่าวถึงรายละเอียดบางอย่าง เช่น จำนวนเงินเช็คที่ไม่มีเงินที่เขาเขียน และช่วงปีที่เขาก่ออาชญากรรม

ใน ค.ศ. 2020 อลัน ซี. โลแกน นักข่าวได้ทำการสืบสวนเชิงลึกเพื่อจัดพิมพ์หนังสือเกี่ยวกับเรื่องราวชีวิตของแอเบ็กเนล เขาพบทั้งบทความหนังสือพิมพ์ในอดีตที่ทำให้เกิดข้อสงสัยในเรื่องราวของแอเบ็กเนล และค้นพบเอกสารทางการจำนวนมากที่ขัดแย้งกับคำกล่าวอ้างหลายอย่างของแอเบ็กเนล การสืบสวนของโลแกนพบว่าคำกล่าวอ้างส่วนใหญ่ของแอเบ็กเนลเป็นเรื่องที่ถูกแต่งขึ้น เอกสารแสดงให้เห็นว่าแอเบ็กเนลเคยถูกคุมขังอยู่ที่ทัณฑสถานเกรตมีโดว์ในคอมสต็อก รัฐนิวยอร์ก ในฐานะนักโทษหมายเลข 25367 ตั้งแต่อายุ 17 ถึง 20 ปี (ระหว่างวันที่ 26 กรกฎาคม ค.ศ. 1965 ถึง 24 ธันวาคม ค.ศ. 1968) ซึ่งเป็นช่วงเวลาที่แอเบ็กเนลอ้างว่าได้ก่อการต้มตุ๋นที่สำคัญที่สุดของเขา การสืบสวนของโลแกนยังเปิดเผยอาชญากรรมเล็ก ๆ น้อย ๆ อีกหลายอย่างที่แอเบ็กเนลไม่เคยยอมรับ และโลแกนได้นำเสนอหลักฐานเพื่อโต้แย้งว่าการต้มตุ๋นที่โด่งดังที่สุดหลายเรื่องของอาบาเนลนั้นไม่เคยเกิดขึ้นจริง

## การดัดแปลงเป็นภาพยนตร์
ภาพยนตร์เรื่องจับให้ได้ ถ้านายแน่จริงปี 2002 กำกับโดยผู้กำกับที่ได้รับรางวัลอย่างสตีเวน สปีลเบิร์ก นำแสดงโดยลีโอนาร์โด ดิแคพรีโอ รับบทเป็นแอเบ็กเนล และทอม แฮงส์ รับบทเป็นเจ้าหน้าที่ FBI ผู้ไล่ล่าเขา ซึ่งเปลี่ยนชื่อเป็นแฮนแรตตีในฉบับดัดแปลง ภาพยนตร์เรื่องนี้อิงจากชีวิตและอัตชีวประวัติของเขาและส่วนใหญ่แล้วมีความสอดคล้องกับเนื้อหาต้นฉบับเนื่องจากแอเบ็กเนลได้ทำหน้าที่เป็นที่ปรึกษาให้กับผู้เขียนบท แต่รายละเอียดบางส่วนก็ถูกเปลี่ยนแปลงเพื่อสร้างเรื่องราวที่น่าตื่นเต้นขึ้นสำหรับภาพยนตร์ แอเบ็กเนลยังมีชื่ออยู่ในเครดิตภาพยนตร์โดยปรากฏตัวเป็นนักแสดงรับเชิญในบทตำรวจฝรั่งเศสคนหนึ่ง

## การดัดแปลงเป็นละครเพลง
ชีวิตของแอเบ็กเนลถูกนำไปดัดแปลงเป็นละครเพลงชื่อเดียวกัน ซึ่งเริ่มแสดงรอบปฐมทัศน์เมื่อวันที่ 11 มีนาคม ค.ศ. 2011 และเปิดตัวอย่างเป็นทางการในวันที่ 10 เมษายน ที่โรงละครนีล ไซมอนบนบรอดเวย์ ละครนำแสดงโดยแอรอน ทเวต รับบทเป็นแอเบ็กเนล, นอร์เบิร์ต ลีโอ บุตซ์, ทอม โวแพตและเคอร์รี บัตเลอร์ บุตซ์ได้รับรางวัลโทนีสาขานักแสดงนำชายยอดเยี่ยมในละครเพลงในงานรางวัลโทนีครั้งที่ 65 ละครเพลงเรื่องนี้ปิดฉากการแสดงเมื่อวันที่ 4 กันยายน ค.ศ. 2011

## อ้างอิง

หมวดหมู่:หนังสือสารคดีปี พ.ศ. 2523
หมวดหมู่:อัตชีวประวัติอเมริกัน
หมวดหมู่:อัตชีวประวัติที่ดัดแปลงเป็นภาพยนตร์
หมวดหมู่:หนังสือกรอสเซ็ตแอนด์ดันแลป